Stormers wen in HaaitenkDamian Willemse. (Foto Twitter @DamianGaza10) Pas na die Bulls die Lions in Johannesburg geklop het, het die Stormers die Sharks in Durban getem. En al was die punteverskil dalk kleiner as op Emirates Airline Park, het die Kapenaars gewys dat hulle ook wedstryde binne 80 minute kan wen. Die Kapenaars het van begin tot einde voorgeloop en het hul rustydvoorsprong van 13 – 3 behou om uiteindelik 16 – 11 te seëvier. Die nuwe wunderkind van Suid-Afrikaanse rugby, Damian Willemse, het sy Loftus-fiasko ver weggebêre en vroeg in die wedstryd ’n goeie onderskepdrie gedruk. Die Sharks se Robert du Preez het kort daarna die Durbaniete se eerste punte met ’n strafskop aangeteken, maar die Stormers het teruggeveg met ’n paar SP Marais-strafskoppe. Marais het beslis nie sy skopskoene aangehad nie en het met ’n paar stelskoppe misluk. Dan het die Sharks se dissipline hulle in die steek gelaat en twee geelkaarte (Lukhanyo Am en Akker van der Merwe) het hul momentum gekniehalter. Soos die uurglas leeggeloop het, het beide spanne aanvalsgeleenthede gehad, maar die Kapenaars het hul voorsprong suksesvol verdedig om met vyf punte te seëvier. Die Stormers verdien krediet vir die wyse waarop hulle vir dié wen baklei het. Dit is hul tweede agtereenvolgende sege, terwyl dit die Sharks se eerste nederlaag in die reeks is. Stormers: Drieë: Damian Willemse. Doelskop: SP Marais. Strafskoppe: Marais (3). Sharks: Drie: Lukhanyo Am. Strafskoppe: Robert du Preez (2).